b'\n_START_ARTICLE_\nJaponski paleolitik\n_START_SECTION_\nPaleoantropologija\n_START_PARAGRAPH_\nPaleolitsko prebivalstvo Japonske in kasnej\xc5\xa1e ljudstvo D\xc5\xbeomon izhajata iz starodavne paleo-azijske skupine, ki je zasedala ve\xc4\x8dji del Azije pred raz\xc5\xa1iritvijo populacij, ki so okarakterizirale dana\xc5\xa1nje prebivalce Kitajske, Koreje in Japonske. Skeletne zna\xc4\x8dilnosti ka\xc5\xbeejo velike podobnosti z aborigini azijske celine, zobovje pa spada k skupini Sundadontov, ki so prebivali na jugovzhodu Azije, kjer se danes me\xc5\xa1ata populaciji Sundadontov in Sinodontov. Lobanje so mo\xc4\x8dnej\xc5\xa1e, o\xc4\x8di pa so relativno bolj pogreznjene._NEWLINE_Aboriginski ljudstvi Ajnu s severnega otoka Hokaida in Rjukju\xc4\x8dani z ju\xc5\xbenih otokov so potomci paleolitskih priseljencev. Zgodnji raziskovalci so jih uvr\xc5\xa1\xc4\x8dali med kavkazoide, danes pa je \xc5\xa1ir\xc5\xa1e sprejeto, da imajo karakteristike prej omenjenih paleolitskih naseljencev jugovzhodne Azije._NEWLINE_Genetske analize dana\xc5\xa1njih prebivalcev Japonske (ljudstvo Jamato) ka\xc5\xbeejo na obse\xc5\xbeno me\xc5\xa1anje med staroselci in kasnej\xc5\xa1imi pri\xc5\xa1leki, saj pribli\xc5\xbeno 20-30\xc2\xa0% dednega materiala izvira iz aboriginskega paleolitskega in d\xc5\xbeomonskega zanamstva, preostanek pa od kasnej\xc5\xa1ih priseljencev ljudstva Jajoj.\n_START_SECTION_\nArheologija\n_START_PARAGRAPH_\nArheolo\xc5\xa1ke raziskave so se za\xc4\x8dele \xc5\xa1ele po drugi svetovni vojni, saj so se arheologi pri izkopavanjih navadno ustavili pri najdbah iz d\xc5\xbeomonskega obdobja, ki je dolgo veljalo za za\xc4\x8detek poselitve. Pod obstoje\xc4\x8dimi najdbi\xc5\xa1\xc4\x8di se je pogosto nahajalo starej\xc5\xa1e.Prvo tak\xc5\xa1no najdbo (kamnite sekire) je leta 1946 zabele\xc5\xbeil Tadahiro Ajzava, do danes pa jih je znanih \xc5\xbee preko 5.000 novih nahajali\xc5\xa1\xc4\x8d. Jamskih poslikav niso odkrili, prve izhajajo \xc5\xa1ele iz Obdobja Kofun._NEWLINE_Narava preu\xc4\x8devanja je zaradi vulkanskega izvora oto\xc4\x8dja odvisna od vulkanske aktivnosti v preteklosti. Veliki izbruhi so navadno prekrili dele ali pa kar celotno oto\xc4\x8dje s pepelom, kar omogo\xc4\x8da natan\xc4\x8dno datiranje glede na globino zakopa. Zelo pomemben tak\xc5\xa1en sloj je plovec AT (Ajra-Tanzava), ki je prekril vso Japonsko pred 21-22.000 leti._NEWLINE_Ve\xc4\x8dji \xc5\xa1kandal v japonski arheolo\xc5\xa1ki zgodovini je t.i. prevara o japonskem paleolitiku, ko je ugled celotne stroke leta 2000 na\xc4\x8del \xc5\xa0in\'i\xc4\x8di Fud\xc5\xbeimura, arheolog v prefekturi Mijagi. V \xc4\x8dasopisju so se pojavile slike, na katerih podtika najdbe pri nahajali\xc5\xa1\xc4\x8du Kamitakamori, kjer jih je naslednji dan "na\xc5\xa1el". Preiskava je pokazala, da so skoraj vse njegove najdbe njegovo delo. Krivdo je pred tem priznal. Posledi\xc4\x8dno lahko le malo najdb, starej\xc5\xa1ih od 35.000 let, pripi\xc5\xa1emo \xc4\x8dlove\xc5\xa1ki dejavnosti.'